b'\n_START_ARTICLE_\nJohannes Kastaja\n_START_SECTION_\nSyntyper\xc3\xa4\n_START_PARAGRAPH_\nLuukkaan evankeliumin mukaan Johannes Kastaja oli Sakariaan ja Elisabetin poika._NEWLINE_Jeesuksen \xc3\xa4iti Maria ja Johanneksen \xc3\xa4iti Elisabet tunsivat toisensa ja olivat sukulaisia. Johannes syntyi puoli vuotta aikaisemmin kuin Jeesus.  Raamatun mukaan h\xc3\xa4n oli jo \xc3\xa4itins\xc3\xa4 kohdussa t\xc3\xa4ynn\xc3\xa4 Pyh\xc3\xa4\xc3\xa4 Henke\xc3\xa4.\n_START_SECTION_\nToiminta\n_START_PARAGRAPH_\nJohannes koki olevansa tulevan Messiaan edelt\xc3\xa4k\xc3\xa4vij\xc3\xa4. _NEWLINE_Johannes Kastaja saarnasi Taivasten valtakunnan tulosta, vaati ihmisi\xc3\xa4 tekem\xc3\xa4\xc3\xa4n parannuksen ja kastoi heid\xc3\xa4t Jordanissa, kun he tunnustivat syntins\xc3\xa4.  _NEWLINE_Uuden testamentin mukaan Johannes kastoi my\xc3\xb6s Jeesuksen, Matteuksen evankeliumin mukaan tosin vasta ep\xc3\xa4r\xc3\xb6ity\xc3\xa4\xc3\xa4n, sill\xc3\xa4 h\xc3\xa4nen k\xc3\xa4sityksens\xc3\xa4 mukaan pikemminkin Jeesuksen olisi pit\xc3\xa4nyt kastaa h\xc3\xa4net.  Johannes tunnisti Messiaan, jonka tuloa h\xc3\xa4n oli valmistellut, merkin avulla. _NEWLINE_Kasteen j\xc3\xa4lkeenkin Johannes kohtasi Jeesuksen useamman kerran. _NEWLINE_Johannes tiesi oman teht\xc3\xa4v\xc3\xa4ns\xc3\xa4 olla Jeesuksen edell\xc3\xa4k\xc3\xa4vij\xc3\xa4 ja h\xc3\xa4n hyv\xc3\xa4ksyi sen, ett\xc3\xa4 Jeesus kutsui h\xc3\xa4nen opetuslapsiaan seuraamaan itse\xc3\xa4\xc3\xa4n. H\xc3\xa4n jopa kehotti opetuslapsiaan siihen. Jeesuksen ensimm\xc3\xa4iset seuraajat olivat siis Johanneksen opetuslapsia.\n_START_SECTION_\nVangitseminen ja mestaus\n_START_PARAGRAPH_\nHerodes Antipas vangitutti Johanneksen, koska t\xc3\xa4m\xc3\xa4 oli moittinut Herodesta siit\xc3\xa4, ett\xc3\xa4 h\xc3\xa4n oli ottanut velipuolensa Filippoksen vaimon, Herodiaan, itselleen. Johannes vankilassa ollessaan l\xc3\xa4hetti opetuslapsiaan viem\xc3\xa4\xc3\xa4n viesti\xc3\xa4 Jeesukselle. My\xc3\xb6hemmin Herodes mestautti Johanneksen Herodiaan pyynn\xc3\xb6st\xc3\xa4. _NEWLINE_Kirkkovuoden pyh\xc3\xa4t -teos kertoo ett\xc3\xa4 Herodias heitti omak\xc3\xa4tisesti Johannes Kastajan p\xc3\xa4\xc3\xa4n "saastaiseen paikkaan" eli k\xc3\xa4ym\xc3\xa4l\xc3\xa4\xc3\xa4n, josta muuan Johanneksen salainen opetuslapsi sen pelasti, pesi ja k\xc3\xa4tki salaiseen kallionkoloon siunausten kera. P\xc3\xa4\xc3\xa4 l\xc3\xb6ydettiin perim\xc3\xa4tiedon mukaan my\xc3\xb6hemmin kahdestikin. _NEWLINE_Kun Johannes oli mestattu, Johanneksen opetuslapset meniv\xc3\xa4t kertomaan asiasta Jeesukselle. T\xc3\xa4m\xc3\xa4n kuultuaan Jeesus meni yksin\xc3\xa4isyyteen suremaan Johanneksen kuolemaa.\n_START_SECTION_\nMy\xc3\xb6hemm\xc3\xa4t maininnat\n_START_PARAGRAPH_\nJeesus puhui my\xc3\xb6s lukuisia kertoja Johanneksesta (Matt. 11, Matt. 17:13, Matt. 21:32, Mark. 11:30, Luuk. 7:28 \xe2\x80\x93 33, Luuk. 20:4). My\xc3\xb6s Johanneksen opetuslapset tunsivat Jeesuksen. Matt. 9:14 kertoo, kun Johanneksen opetuslapset juttelivat Jeesuksen kanssa._NEWLINE_Apostolien teoissa kerrotaan, ett\xc3\xa4 viel\xc3\xa4 Paavalikin tapasi Johanneksen opetuslapsia. Kohtaamisessa todetaan, ett\xc3\xa4 opetuslapset eiv\xc3\xa4t tienneet Pyh\xc3\xa4n Hengen olemassaolosta. Paavali kastoi opetuslapset Jeesuksen nimeen. Apostolien teot kertovat my\xc3\xb6s, ett\xc3\xa4 Paavali pani k\xc3\xa4tens\xc3\xa4 heid\xc3\xa4n p\xc3\xa4\xc3\xa4lleen ja Pyh\xc3\xa4 Henki tuli heihin ja he puhuivat kielill\xc3\xa4 ja profetoivat.\n_START_SECTION_\nHistorialliset l\xc3\xa4hteet\n_START_PARAGRAPH_\nHistorioitsija Josephus mainitsee Johannes Kastajan teoksessaan Juutalaisten muinaisajat (Antiquitates Iudaicae). Vaikka Josephus oli varsin hyvin tietoinen Johannes Kastajan toiminnasta, h\xc3\xa4n ei mill\xc3\xa4\xc3\xa4n tavoin yhdist\xc3\xa4 Johannesta Jeesukseen. N\xc3\xa4in siit\xc3\xa4 huolimatta, ett\xc3\xa4 Josefuksen teksteiss\xc3\xa4 on maininta Jeesuksen veljen Jaakobin kuolemasta ja kiistanlainen maininta my\xc3\xb6s Jeesuksesta. Josephus korostaa nimenomaan, ettei Johanneksen kastetta tullut k\xc3\xa4ytt\xc3\xa4\xc3\xa4 \xe2\x80\x9djoidenkin syntien anteeksisaamiseksi, vaan ruumiin pyhitt\xc3\xa4miseksi\xe2\x80\x9d. T\xc3\xa4st\xc3\xa4 voisi p\xc3\xa4\xc3\xa4tell\xc3\xa4, ett\xc3\xa4 Josephus olisi ollut tietoinen kristittyjen piiriss\xc3\xa4 olleista k\xc3\xa4sityksist\xc3\xa4 Johanneksen kastetoiminnan syist\xc3\xa4 ja h\xc3\xa4n haluaa oikaista t\xc3\xa4m\xc3\xa4n v\xc3\xa4\xc3\xa4r\xc3\xa4n k\xc3\xa4sityksen. _NEWLINE_Josefuksen mukaan Johannes Kastaja teloitettiin ennen  Herodes Antipaan ja Aretas IV:n k\xc3\xa4ym\xc3\xa4\xc3\xa4 sotaa vuonna 36, ja Johannes Kastajan pid\xc3\xa4tt\xc3\xa4minen ja teloitus johtuivat nimenomaan siit\xc3\xa4, ett\xc3\xa4 Herodes Antipas pelk\xc3\xa4si Johannes Kastajan aiheuttavan levottomuuksia ker\xc3\xa4tess\xc3\xa4\xc3\xa4n suuria ihmisjoukkoja kastetilaisuuksiinsa. Syyn\xc3\xa4 ei siis ollut Johanneksen arvostelu Herodeen naimakaupasta, kuten evankeliumit v\xc3\xa4itt\xc3\xa4v\xc3\xa4t. T\xc3\xa4st\xc3\xa4 huolimatta my\xc3\xb6s Josefus mainitsee Herodeen naimiseenmenosta pian Johannes Kastajan kuoleman j\xc3\xa4lkeen.\n_START_SECTION_\nKristinusko\n_START_PARAGRAPH_\nMonet kristilliset kirkkokunnat viett\xc3\xa4v\xc3\xa4t juhannusta Johannes Kastajan syntym\xc3\xa4juhlana. Sen ajankohta on puoli vuotta ennen joulua, koska Luukkaan evankeliumin mukaan Johannes syntyi noin kuusi kuukautta aikaisemmin kuin Jeesus._NEWLINE_Katolinen kirkko ja ortodoksinen kirkko muistavat Johannes Kastajaa 24. kes\xc3\xa4kuuta pyh\xc3\xa4n Johannes Kastajan syntym\xc3\xa4n juhlapyh\xc3\xa4n\xc3\xa4 ja 29. elokuuta pyh\xc3\xa4n Johannes Kastajan mestauksen muistop\xc3\xa4iv\xc3\xa4n\xc3\xa4. Ortodoksinen kirkko muistaa Johannes kastajaa my\xc3\xb6s h\xc3\xa4nen siki\xc3\xa4misens\xc3\xa4 p\xc3\xa4iv\xc3\xa4n\xc3\xa4 23. syyskuuta, Kristuksen kasteen j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4 7. tammikuuta, sek\xc3\xa4 kahtena muistop\xc3\xa4iv\xc3\xa4n\xc3\xa4 (helmikuun 24. p\xc3\xa4iv\xc3\xa4 ja toukokuun 25. p\xc3\xa4iv\xc3\xa4), jolloin h\xc3\xa4nen reliikkins\xc3\xa4 l\xc3\xb6ytyiv\xc3\xa4t. _NEWLINE_Katolisessa ja ortodoksisessa kirkossa vietet\xc3\xa4\xc3\xa4n my\xc3\xb6s Johannes Kastajan kuolinp\xc3\xa4iv\xc3\xa4\xc3\xa4 29. elokuuta.\n_START_SECTION_\nMandealaisuus\n_START_PARAGRAPH_\nJohannes Kastajan perint\xc3\xb6 el\xc3\xa4\xc3\xa4 mandealaisuuden piiriss\xc3\xa4 nykyisess\xc3\xa4 Irakissa ja Iranissa. Uskonnon harjoittajia arvioidaan olevan en\xc3\xa4\xc3\xa4 runsaat 50 000.'